## Pravilnik o potpori kapitalnim ulaganjima u poljoprivredi

### NN 140/2009 (25.11.2009.), Pravilnik o potpori kapitalnim ulaganjima u poljoprivredi

140 25.11.2009 Pravilnik o potpori kapitalnim ulaganjima u poljoprivredi

MINISTARSTVO POLJOPRIVREDE, RIBARSTVA I RURALNOG RAZVOJA

3428

Na temelju članka 64. Zakona o državnoj potpori poljoprivredi i ruralnom razvoju (»Narodne novine« br. 83/09), ministar poljoprivrede, ribarstva i ruralnog razvoja donosi

PRAVILNIK

O POTPORI KAPITALNIM ULAGANJIMA U POLJOPRIVREDI

I. OPĆE ODREDBE

Članak 1.

(1) Ovim se Pravilnikom propisuju uvjeti i načini za ostvarivanje prava na potporu kapitalnim ulaganjima u poljoprivredi u okviru mjera za poboljšanje konkurentnosti poljoprivrednog sektora.

(2) Potpora kapitalnim ulaganjima podrazumijeva dodjelu nepovratnih sredstava iz Državnog proračuna Republike Hrvatske kojima Agencija za plaćanje u poljoprivredi, ribarstvu i ruralnom razvoju (u daljnjem tekstu: Agencija) sufinancira vrijednost kapitalnih ulaganja u poljoprivredi.

Članak 2.

U smislu ovog Pravilnika definiraju se sljedeći pojmovi:

– »Projekt« je cjelokupna, sveobuhvatna investicijska aktivnost nekog korisnika koji se sastoji od prihvatljivog i neprihvatljivog dijela za potporu kapitalnim ulaganjima u poljoprivredi.

– »Ulaganje« je prihvatljivi dio projekta navedenog u ovom članku za koji se traži potpora kapitalnim ulaganjima putem natječaja raspisanog na temelju ovog Pravilnika.

– »Podnositelj« je svaka fizička ili pravna osoba koja podnosi prijavu temeljem natječaja za dodjelu sredstava za potporu kapitalnim ulaganjima u poljoprivredi.

– »Korisnik« je svaka fizička ili pravna osoba kojoj se od strane Agencije, sukladno natječajnoj dokumentaciji, donese Odluka o odobrenju isplate sredstava potpore kapitalnom ulaganju.

II. ULAGANJA I UVJETI

Članak 3.

(1) Korisnici sredstava potpore kapitalnim ulaganjima (u daljnjem tekstu: korisnici) su poljoprivredna gospodarstva u skladu s posebnim propisima, upisana u Upisnik poljoprivrednih gospodarstava i obveznici PDV-a, 100 % u privatnom ili do 25% u državnom vlasništvu, odnosno u vlasništvu jedinica lokalne i/ili regionalne (područne) samouprave ili Grada Zagreba.

(2) Podnositelj prijave za potporu kapitalnim ulaganjima u ime poljoprivrednog gospodarstva je nositelj poljoprivrednog gospodarstva.

Članak 4.

(1) Troškovi koji su prihvatljivi za potporu kapitalnim ulaganjima u poljoprivredi:

a) Kod kupovine uzgojno valjanih grla stoke prihvatljivi su troškovi kupnje stoke (uključujući troškove transporta) a prema računima ili ugovorima o prodaji izdanih od dobavljača;

b) Kod kupovine novih strojeva i mehanizacije prihvatljivi su troškovi kupnje (uključujući troškove transporta), a prema računima ili ugovorima o prodaji izdanih od dobavljača;
c) Kod opremanja objekata i ugradnje opreme (u objekt ili vozila) prihvatljivi su troškovi kupnje nove opreme (uključujući troškove transporta i montaže/ugradnje), a prema računima ili ugovorima o prodaji izdanih od dobavljača;

d) Kod izgradnje, adaptacije i rekonstrukcje građevinskih objekata prihvatljivi su troškovi:

– nabave novog građevinskog materijala ili gotovih montažnih elemenata (uključujući troškove transporta) sukladno građevinskom projektu, a prema računima ili ugovorima o prodaji izdanih od dobavljača, te troškovi priključaka (električna energija, voda, plin),
– troškovi izvođenja radova sukladno građevinskom projektu (uključujući pripremne, građevinske, instalaterske radove, troškove montaže na objektu ili troškove izvođenja radova na licu mjesta, te troškove transporta), a prema računima ili ugovorima za obavljene radove izdanih od dobavljača;

e) Kod podizanja nasada prihvatljivi su troškovi za podizanje voćnjaka i maslinika koji su površinom veći od 0,5 ha i za podizanje vinograda koji su površinom veći od 0,25 ha za: kupnju certificiranog sadnog materijala, gnojiva, ograde, armature, obrade tla, sadnje, postavljanja ograde i armature, analize tla, sustava za navodnjavanje, protugradnih mreža i sustava za zaštitu od mraza, postavljanja sustava za navodnjavanje, protugradnih sustava i sustava za zaštitu od mraza, te izgradnja akumulacija i kopanje bunara.

(2) Troškovi na računima ili ugovorima mogu biti izraženi u kunama ili stranoj valuti.

(3) Troškovi na računima ili ugovorima čija je vrijednost izražena u stranoj valuti, bit će preračunati u kunsku vrijednost prema srednjem tečaju HNB-a važećem na dan plaćanja troškova.

Članak 5.

Troškovi koji nisu prihvatljivi za potporu kapitalnim ulaganjima u poljoprivredi:

a) kupnja nekretnina;

b) nabava rabljene opreme i/ili poljoprivredne mehanizacije;

c) nabava građevinskih strojeva i cestovnih vozila (vozila za prijevoz osoba i tereta);

d) nabava stoke koja nije uzgojno valjana;

e) troškovi PDV-a, poreza, carina i drugih uvoznih troškova;

f) troškovi poslovanja osoba, uključujući troškove održavanja i najma;

g) bankovni troškovi, troškovi garancija i slični troškovi;

h) troškovi konverzije; troškovi tečajnih razlika i naknada;

i) troškovi pristojbi javne uprave (opći upravni troškovi, troškovi najma opreme, strojeva i prostorija, plaće zaposlenih na djelatnostima upravljanja, izvođenja, praćenja i nadzora);

j) troškovi za isplatu usluga arhitekta, inženjera i savjetnika, izrade studija izvedivosti i ekonomske opravdanosti, troškovi nabave patenata i licenci za pripremu;

k) plaćanje u naturi, troškovi vlastitog rada;

l) izdaci kod investicija koji su nastali zbog komunalnih naknada, doprinosa i drugih sličnih pristojbi;

III. PRIJAVA I POSTUPAK

Članak 6.

(1) Prijave za potporu kapitalnim ulaganjima podnose se na temelju javnog natječaja kojeg raspisuje Agencija.

(2) Natječaj iz stavka 1. ovog članka objavljuje se u »Narodnim novinama« i na službenim web-stranicama Ministarstva (www.mps.hr).

(3) Natječajem iz stavka 1. ovog članka određuju se rokovi, uvjeti za podnošenje prijava za dodjelu sredstava za potporu kapitalnim ulaganjima u poljoprivredi i udjeli potpore po pojedinom ulaganju u skladu s odredbama članka 63. Zakona o državnoj potpori poljoprivredi i ruralnom razvoju (»Narodne novine« broj 83/09) i ovoga Pravilnika.

Članak 7.

(1) Prijave pristigle po objavljenom natječaju iz članka 6. ovog Pravilnika obrađuju se prema redoslijedu zaprimanja.

(2) Prilikom obrade prijava utvrđuje se pravovremenost, potpunost prijave i udovoljavanje prijave propisanim uvjetima iz ovoga Pravilnika i natječaja, te izračunava iznos potpore koja se može odobriti.

(3) Nepotpune i nepravodobne prijave neće se razmatrati.

(4) Podnositelj čija prijava ne udovoljava uvjetima iz ovoga Pravilnika i natječaja, o tome će biti obaviješten pisanim putem Odlukom o odbijanju prijave.

(5) Podnositelj čija prijava udovoljava uvjetima iz ovoga Pravilnika i natječaja, o tome će biti obaviješten pisanim putem Odlukom o odobrenju isplate sredstava potpore kapitalnom ulaganju.

(6) Na Odluke iz stavka 4. i 5. ovoga članka podnositelj prijave može uložiti prigovor u roku od 15 dana od dana primitka Odluke, Povjerenstvu za rješavanje po prigovorima u Agenciji.

(7) Odluke po prigovorima su konačne.

Članak 8.

(1) Najniži iznos ulaganja za koji se može odobriti potpora kapitalnom ulaganju u poljoprivredi iznosi 150.000,00 kuna, ne uključujući troškove iz članka 5. ovoga Pravilnika.

(2) Najviši iznos ulaganja za koji se može odobriti potpora kapitalnom ulaganju u poljoprivredi iznosi 7.000.000,00 kuna, ne uključujući troškove iz članka 5. ovoga Pravilnika.

Članak 9.

(1) Agencija vodi Evidenciju kapitalnih ulaganja po korisnicima i stavkama kapitalnog ulaganja za koja je odobrena i isplaćena potpora.

(2) Za isti projekt, odnosno kapitalno ulaganje, korisnik može investicijsku potporu ostvariti samo jednom.

(3) Korisnik koji je ostvario pravo na proračunska sredstva za projekt odnosno kapitalno ulaganje izvan okvira ovoga Pravilnika, ne može za to isto ulaganje ostvariti pravo na potporu po osnovi ovoga Pravilnika.

(4) Korisnik koji je ostvario pravo na sredstva državne potpore kapitalnim ulaganjima ne smije ni na koji način otuđiti predmetno ulaganje niti mu promijeniti namjenu, te je dužan održavati ga u svrsi i funkciji 5 godina od datuma Odluke o odobrenju isplate sredstava potpore kapitalnom ulaganju.

Članak 10.

(1) Agencija imenuje Povjerenstvo za odobrenje potpore kapitalnim ulaganjima u poljoprivredi (u daljnjem tekstu: Povjerenstvo).

(2) Povjerenstvo razmatra dostavljene prijave za potporu kapitalnim ulaganjima u poljoprivredi, predlaže ravnatelju Agencije donošenje Odluke o odobrenju isplate sredstava potpore kapitalnom ulaganju.

(3) Redoslijed donošenja Odluka o odobrenju isplate sredstava potpore kapitalnom ulaganju sukladan je redoslijedu podnošenja prijave za koju je utvrđeno pravo stjecanja potpore po osnovi ovoga Pravilnika.

IV. KONTROLA NA TERENU I
INSPEKCIJSKI NADZOR

Članak 11.

(1) Agencija provodi administrativnu obradu zahtjeva i kontrolu na terenu prije donošenja Odluke o odobrenju isplate potpore kapitalnom ulaganju u poljoprivredi.

(2) Inspekcijski nadzor nad korisnicima investicijske potpore kapitalnim ulaganjima provodi poljoprivredna inspekcija nakon donošenja Odluke o odobrenju isplate potpore kapitalnom ulaganju u poljoprivredi.

(3) Inspekcijskim nadzorom iz stavka 2. ovoga članka mora biti obuhvaćeno najmanje 5% korisnika.

V. ISPLATA

Članak 12.

Na temelju Odluke o odobrenju isplate sredstava potpore kapitalnom ulaganju Agencija isplaćuje potporu na žiro-račun korisnika upisan u Upisniku poljoprivrednih gospodarstava i to u roku 60 dana od dana njenog donošenja.

VI. POVRAT SREDSTAVA

Članak 13.

(1) Agencija će Odlukom o povratu isplaćenih sredstava od korisnika državne potpore zahtijevati povrat u slučaju:

1. administrativne pogreške,

2. ukoliko se utvrdi da je korisnik nezakonito ostvario sredstva potpore.

(2) Korisnik državne potpore iz stavka 1. ovoga članka dužan je isplaćenu potporu vratiti u roku od 15 dana od primitka Odluke o povratu isplaćenih sredstava.

VII. PRIJELAZNE I ZAVRŠNE ODREDBE

Članak 14.

(1) Zahtjevi za odobrenje investicijske potpore vezani uz provedbu modela kapitalnih ulaganja u poljoprivredi i ribarstvu, zaprimljeni do stupanja na snagu ovoga Pravilnika, riješit će se sukladno odredbama Pravilnika o provedbi modela kapitalnih ulaganja u poljoprivredi i ribarstvu (»Narodne novine« 66/08, 114/08).

(2) Zahtjevi za odobrenje investicijske potpore vezani uz provedbu modela kapitalnih ulaganja u poljoprivredi i ribarstvu, zaprimljeni nakon stupanja na snagu ovoga Pravilnika, neće se razmatrati.

(3) Iznimno od odredbe stavka 2. ovoga članka, zahtjevi za odobrenje investicijske potpore vezani uz provedbu Operativnih programa Vlade Republike Hrvatske za korisnike koji su do dana stupanja na snagu ovoga Pravilnika podnijeli zahtjev nadležnom povjerenstvu za zaprimanje zahtjeva  pri provođenju Operativnih programa Vlade Republike Hrvatske za odobrenje složenih investicija II skupine rješavat će se prema odredbama Pravilnika o provedbi modela kapitalnih ulaganja u poljoprivredi i ribarstvu (»Narodne novine« 66/08, 114/08) ukoliko završe investiciju i podnesu zahtjev za ostvarivanje kapitalnih ulaganja do 31. 12. 2010. godine.

Članak 15.

Stupanjem na snagu ovoga Pravilnika prestaje važiti Pravilnik o o provedbi modela kapitalnih ulaganja u poljoprivredi i ribarstvu (»Narodne novine« 66/08, 114/08).

Članak 16.

Ovaj Pravilnik stupa na snagu danom objave u »Narodnim novinama«.

Klasa: 011-02/09-01/3

Urbroj: 525-4-09-1

Zagreb, 18. studenoga 2009.

Ministar poljoprivrede,
ribarstva i ruralnog razvoja
Petar Čobanković, v. r.

Pravilnik, NN 140/2009-3428